Vladislava Plančíková: Rozliata káva

V živote všeličo sa stáva...

Raz u nás doma rozliala sa káva

a potom mama odišla-

s bratom som bola ešte malá-

a nikdy viac už neprišla.

Vzala so sebou všetky vône.

V živote všeličo sa stáva...

Prestala u nás voňať káva,

veď otec kávu nepije

a naša mama mnoho rokov

 s nami už doma nežije.

Nevrátia sa nám už jej vône.

V živote všeličo sa stáva...

Dodnes mi dobré rady dáva

 hocikto z našej rodiny.

Len netuším, čo moja mama-

čo ona poradila by mi.

Spomínam s láskou na jej vône.

Čas spravodlivo všetkým letí.

Až budem raz mať vlastné deti,

tak budem veľký pozor dávať,

 náhodou nech sa nerozleje

 predo mnou v šálke čierna káva.

Pretože...

v živote...

všeličo sa stáva...

ZDROJ : kniha **Magnetická andulka** – (výber poviedok a básní Perfekt 2022